訪姨兄王斌渭口別墅
作者：鄭谷
朝代：唐

paragraphs: 枯桑河上村，寥落舊田園。
少小曾來此，悲涼不可言。
訪鄰多指塚，問路半移原。
久歉家僮散，初晴野薺繁。
客帆懸極浦，漁網曬危軒。
苦澀詩盈篋，荒唐酒滿尊。
高枝霜果在，幽渚暝禽喧。
遠靄籠樵響，微煙起燒痕。
哀榮孤族分，感激外兄恩。
三宿忘歸去，圭峰恰對門。